ΓΡΑΠΤΗ ΕΡΩΤΗΣΗ E-2795/01

υποβολή: Carmen Fraga Estevez (PPE-DE) προς την Επιτροπή

(9 Οκτωβρίου 2001)

Θέμα: Χρησιμοποίηση της μεθόδου αλιείας τόννου με δίχτυα επιφανείας για την αλιεία μεταναστευτικών ειδών

Η έκθεση της Επιτροπής για την εφαρμογή, κατά το 2002, της κοινοτικής νομοθεσίας σχετικά με τη χρησιμοποίηση των παρασυρομένων διχτυών επιβεβαιώνει ορισμένες πρακτικές συγκεκριμένων κοινοτικών στόλων, οι οποίες δημιουργούν ερωτήματα σε σχέση με την τήρηση της εν λόγω νομοθεσίας και τη στάση ορισμένων κρατών μελών ενόψει της οριστικής απαγόρευσης αυτών των τρόπων αλιείας κατά την 1η Ιανουαρίου 2002. Είναι ιδιαιτέρως ανησυχητική η κατάσταση στη Μεσόγειο, το δε έγγραφο της Επιτροπής μας ενημερώνει για τις δραστηριότητες ενός γαλλικού στολίσκου που χρησιμοποιεί τη μέθοδο αλιείας τόννου με δίχτυα επιφανείας για την αλιεία ερυθρού τόννου και ξιφία. Σύμφωνα με την έκθεση αυτή, η Γαλλία έχει δώσει ελάχιστα στοιχεία για αυτόν τον στόλο που αριθμεί 109 πλοία επιχειρηματολογώντας ότι τον θεωρούν βιοτεχνικού χαρακτήρα και ότι η μέθοδος αλιείας του δεν βασίζεται στα παρασυρόμενα δίχτυα, επιχειρηματολογία που δεν συμμερίζεται η Επιτροπή.

Δεδομένου ότι η Επιτροπή αναγνωρίζει ότι έχουν αλιευθεί τόννοι κάτω του επιτρεπομένου μεγέθους, ότι η Γαλλία δεν πραγματοποίησε ελέγχους στο στόλο αλιείας τόννου και ότι εκπονεί εθνική μελέτη με στόχο την συπερίληψή του στις εναλλακτικές μεθόδους αλιείας που δεν χρησιμοποιούν παρασυρόμενα δίχτυα,

- Ποια είναι η γνώμη της Επιτροπής για τη μέθοδο αλιείας τόννου με δίχτυα επιφανείας και τις συνέπειές του στην αλίευση τόννου και ξιφία στη Μεσόγειο·

- Ποιες δράσεις σκοπεύει να αναλάβει η Επιτροπή προκειμένου να παράσχει η Γαλλία τις πληροφορίες που μέχρι σήμερα αρνείται να δώσει για αυτήν τη δραστηριότητα, τον αριθμό των αλιευμάτων, των ενεργών πλοίων και τους ελέγχους επί του στόλου αλιείας τόνου με δίχτυα επιφανείας·

- Ποιες είναι οι προβλέψεις της Επιτροπής σε σχέση με την απαγόρευση αυτής της μεθόδου αλιείας από την 1η Ιανουαρίου 2000 σύμφωνα με την κοινοτική νομοθεσία·

Απάντηση του κ. Fischler εξ ονόματος της Επιτροπής

(12 Νοεμβρίου 2001)

Η Επιτροπή θεωρεί το thonaille ως παρασυρόμενο δίχτυ για την αλιεία ειδών που περιλαμβάνονται στο παράρτημα VIII του κανονισμού του Συμβουλίου (ΕΚ) αριθ. 894/97 της 29ης Απριλίου 1997 για τη θέσπιση ορισμένων τεχνικών μέτρων για τη διατήρηση των αλιευτικών πόρων(1), όπως τροποποιήθηκε από τον κανονισμό του Συμβουλίου (ΕΚ) αριθ. 1239/98 της 8ης Ιουνίου 1998(2). Ως εκ τούτου, πρέπει να απαγορευθεί η χρήση του από την 1η Ιανουαρίου 2002.

Η θέση αυτή κοινοποιήθηκε δεόντως στη γαλλική κυβέρνηση από την οποία ζητήθηκε να ενημερώσει την Επιτροπή σχετικά με τα μέτρα που έλαβε προκειμένου να διασφαλίσει τη συμμόρφωση προς τον κανονισμό (ΕΚ) αριθ. 1239/98.

Η Γαλλία επαναλάμβανε πάντοτε την άποψή της ότι το δίχτυ thonaille δεν είναι παρασυρόμενο δίχτυ που να αποτελεί αντικείμενο του κανονισμού (ΕΚ) αριθ. 1239/98. Όπως αναφέρθηκε στην έκθεση της Επιτροπής, η Γαλλία δεν είχε θεσπίσει ποτέ εθνικό πρόγραμμα ελέγχου για το thonaille και, ως εκ τούτου, η Επιτροπή δεν ήταν σε θέση να ελέγξει το σύστημα αυτό αλιείας.

Παρά το γεγονός ότι η επίπτωση του διχτυού αυτού στον τόνο και τον ξιφία δεν μπορεί να αξιολογηθεί, η έκθεση της Επιτροπής δεν αναγνωρίζει ότι αλιεύονται με το εργαλείο αυτό ψάρια μικρότερα του κανονικού μεγέθους. Ωστόσο, οι λίγες γνώσεις που διαθέτουμε σχετικά με τα αποθέματα του τόνου, οι οποίες προέρχονται από τη Διεθνή Επιτροπή για τη Διατήρηση του Τόνου (ICCAT), δείχνουν έμμεσα ότι τα αλιεύματα ιχθυδίων και ψαριών μεγέθους κατώτερου του κανονικού, τα οποία θα μπορούσαν να είναι σημαντικάπό ορισμένες συνθήκες χρήσης του εργαλείου αυτού, πιθανόν να μην ευθυγραμμίζονται με τη διατήρηση του αποθέματος.

Η συμμόρφωση προς τους κανονισμούς στον τομέα της αλιείας καθώς και οι κυρώσεις στην περίπτωση παράβασης ανήκουν στην ευθύνη του κράτους μέλους. Η Επιτροπή δεν μπορεί να παρέμβει άμεσα στους αλιείς προκειμένου να επιβάλει τη συμμόρφωση προς τον κανονισμό (ΕΚ) αριθ. 1239/98.

Από την 1η Ιανουαρίου 2002 η Επιτροπή θα λάβει τα αναγκαία μέτρα προκειμένου να επαληθεύσει την επαρκή εφαρμογή από τη Γαλλία της κοινοτικής νομοθεσίας για την απαγόρευση της χρήσης των παρασυρόμενων διχτυών για την αλιεία άκρως μεταναστευτικών ειδών. Σε αντίθετη περίπτωση, θα εφαρμοστούν οι ισχύουσες διαδικασίες παράβασης κατά του κράτους μέλους.

(1) ΕΕ L 132 της 23.5.1997.

(2) ΕΕ L 171 της 17.6.1998.